REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/302-18

27. novembar 2018. godine

B e o g r a d

Z A P I S N I K

37. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 27. NOVEMBRA 2018. GODINE

Sednica je počela u 9.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Vesović, Dragan Jovanović, Jasmina Karanac, Stefana Miladinović, dr Vladimir Orlić, Ognjen Pantović, Snežana B Petrović, Dalibor Radičević i Ivana Stojiljković.

Sednici je prisustvovala zamenik člana Odbora Ivana Nikolić (zamenik Jovice Jevtića).

Sednici nisu prisustvovali članovi Odbora: Nenad Konstatinović, Zoran Milekić, Marina Ristić, Saša Radulović, Novica Tončev i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Danica Vojinović i Biljana Miladinović iz Sektora za prostorno planiranje i urbanizam i Olivera Stević iz Sektora za drumski saobraćaj i bezbednost na putevima. Iz Republičkog geodetskog zavoda sednici je prisustvovala Bojana Jakšić Kovačević, načelnica Odeljenja pravnih i imovinskih poslova.

Odbor je, jednoglasno (10 glasova za), u skladu sa predlogom predsednika Odbora usvojio sledeći:

D n e v n i r e d

1. Razmatranje Predloga zakona o izmenama i dopunama Zakona o radnom vremenu posade vozila u drumskom prevozu i tahografima, koji je podnela Vlada (broj 344-3603/18 od 23. novembra 2018. godine);
2. Razmatranje Predloga zakona o dopuni Zakona o komunalnim delatnostima, koji je podnela Vlada (broj 352-3530/18 od 19. novembra 2018. godine);
3. Razmatranje Predloga zakona o izmenama i dopunama Zakona o postupku upisa u katastar nepokretnosti i vodova, koji je podnela Vlada (broj 011-3527/18 od 19. novembra 2018. godine).

Predsednik Odbora, Katarina Rakić, predložila je da se na osnovu člana 76. Poslovnika Narodne skupštine, radi efikasnijeg rada Odbora, obavi objedinjeni zajednički načelni pretres o tačkama 1. do 3. Dnevnog reda. Odbor je, većinom glasova (9 glasova za, jedan član Odbora nije glasao), usvojio ovaj predlog.

Pre prelaska na rad prema utvrđenom Dnevnom redu, Odbor je usvojio jednoglasno (10 glasova za) zapisnike: 31. sednice Odbora održane 12. oktobra 2018. godine, 32. sednice Odbora održane 16. oktobra 2018. godine, 33. sednice Odbora održane 18. oktobra 2018. godine i 34. sednice Odbora održane 22. oktobra 2018. godine.

**Razmatranje prve do treće tačke Dnevnog reda**

Na početku izlaganja predstavnik Ministarstva saobraćaja, građevinarstva i infrastrukture, Olivera Stević Ledenčan, istakla je da je Zakon o radnom vremenu posade vozila u drumskom saobraćaju i tahografima u primeni od 4. decembra 2015. godine. Imajući u vidu da su od strane nadzornih organa i ostalih učesnika u primeni ovog zakona uočene određene nedorečenosti, koje otežavaju adekvatnu primenu zakona odlučeno je da se izmeni i dopuni Zakon kako bi se uočene nepravilnosti otklonile. U tom smislu određeni broj članova ovog predloga zakona je upravo unapređivanje postojećih članova radi efikasnije primene Zakona. Takođe, ovim zakonom pravi se i pravno okruženje za nadogradnju postojećih sistema digitalnih tahografa, odnosno stvara se pravni osnov Agenciji za bezbednost saobraćaja, kao telu ovlašćenom za izdavanje tahografskih kartica za izdavanje kartica druge generacije. Zatim, određeni broj članova Zakona unapređuje sistem radionica, koje su bitna karika u sistemu tahografa. Odnosno, pooštravaju se uslovi za oduzimanje dozvole za rad radionica, kao i uslovi za produžavanje licence tehničarima koji rade na poslovima radionica sa tahografima što će dovesti do kvalitetnijeg rada radionica. Dodatno se propisuju uslovi i za poslove koji se tiču uvođenja smart tahografa. Pored navedenog napomenuto je da je značajan deo izmena ovog zakona koncentrisan na kaznene mere koje su u potpunosti promenjene, pre svega radi usaglašavanja sa propisima Evropske Unije. Svi prekršaji u Zakonu podeljeni su prema težini prekršaja u četiri kategorije: na najozbiljnije, vrlo ozbiljne, ozbiljne i manje ozbiljne prekršaje. Takođe, pooštrava se kaznena politika i za sve prekršaje pravnih lica, odnosno prevoznike i vozače, predviđena je fiksna novčana kazna, umesto kazne u rasponu koja je do sada važila. Na kraju izlaganja ukazano je da radi daljeg usaglašavanja sa propisima Evropske Unije Regulativa o tahografima i njena sprovedbena Uredba, koja uvodi nove generacije tahografa i tahografskih kartica, kao i Direktiva iz 2006. godine, koja je dopunjena Direktivom iz 2016. godine su razlog zašto se Ministarstvo odlučilo za izmenu u vezi pomenutih prekršaja.

U uvodnom izlaganju predstavnik Ministarstva, Biljana Miladinović, je naglasila da je Zakon o komunalnim delatnostima suštinski malo izmenjen, ali bitan za javna komunalna preduzeća za vodovod, odnosno snabdevanje vodom za piće, kao i za javna komunalna preduzeća koja se bave gradskim i prigradskim prevozom tramvajima i trolejbusima. Istaknuto je da su važećim Zakonom o komunalnim delanostima navedene dve delatnosti isključivo u nadležnosti javnih komunalnih preduzeća. U Predlogu zakona dopunjen je član koji propisuje vršioce komunalnih delatnosti u smislu da navedena javna komunalna preduzeća mogu da zaključuju ugovore sa pravnim licima iz javnog ili privatnog sektora za određene poslove. Na taj način će se omogućiti bolji rad i bolje pružanje navedenih komunalnih usluga. Istaknuto je da se problem javio kod vodosnabdevanja, jer mnogi vodovodi nisu imali sredstva kao ni jedinice lokalne samouprave kao osnivači tih javnih komunalnih preduzeća da ulože u vodovode kako bi snabdevali sve korisnike, kao primer navoden je grad Zrenjanin. Naglašeno je da javna komunalna preduzeća ostaju jedini isključivi vršioci komunalnih delatnosti, a navedenom odredbom dobija se mogućnost da se angažuje podizvođač određenih poslova iz te oblasti.

Predstavnik Republičkog geodetskog zavoda, Bojana Jakšić, je istakla da je Zakon o postupku upisa u katastar nepokretnosti i vodova stupio na snagu 8. juna ove godine, a počev od 1. juna javni beležnici su povezani u sistem, odnosno preko e-šaltera, sa Zavodom. Takođe, od 1. novembra 2018. godine povezani su u sistem i javni izvršitelji, Poreska uprava i ostali obveznici dostave. S tim u vezi ukazala se potreba da se ovaj zakon uskladi sa odredbama Zakona o elektronskoj upravi i sa Zakonom o opštem upravnom postupku, kao i potreba da se neke odredbe Zakona preciziraju kao što je odredba o upisu zajedničke svojine, odnosno da se zajednička svojina neće upisivati na nepokretnosti koje nisu stečene nasleđivanjem ili bezteretnim pravnim poslom (usklađivanje sa Zakonom o nasleđivanju). Posebno je naglašeno da će ubuduće javni beležnici preko servisne magistrale dobijati podatke, pre svega o bračnim drugovima. Zatim, izmenjena je odredba Zakona koja je u vezi sa zabeležbom. Naglašeno je da je propisana zabeležba za ugovore koji su overeni pre 20 godina i stavljen rok 1. septembar 2014. godine kada je počeo sa primenom Zakon o javnom beležništvu, odnosno za sve isprave koje su donete pre ovog roka zapisivaće se zabeležba u katastru.

U diskusiji, koja je usledila narodni poslanik Dragan Jovanović je postavio pitanje u vezi sa Zakonom o radnom vremenu posade vozila u drumskom saobraćaju i tahografima, odnosno da li će pomenute izmene pomoći da se smanji vreme čekanja kamiona sa transportom robe na granicama ka Evropskoj Uniji. Takođe, narodni poslanik se složio da je pomenuti Predlog zakona o dopuni zakona o komunalnim delatnosti korak napred, naročito u slučaju grada Zrenjanina, i postavio pitanje u vezi sa drugim opštinama i mogućnosti da ugovorima o javnom privatnom partnerstvu za delove grada ili opština povere izgradnju vodovodne mreže privatnim preduzećima, a da javna komunalna preduzeća kontrolišu kvalitet vode.

Predstavnici Ministarstva su u odgovoru na pitanja poslanika istakli da je Zakon o radnom vremenu posade vozila u drumskom saobraćaju i tahografima pre svega zakon iz oblasti bezbednosti saobraćaja i unapređenja bezbednosti zdravlja vozača na radu. Čekanje na granici nije usko vezano za primenu pomenutog zakona, već se odnosi na procedure koje se dešavaju na graničnim prelazima, te konkretno ovaj zakon neće unaprediti, odnosno smanjiti čekanje na graničnim prelazima. U vezi drugog pitanja odgovoreno je da se dopunom Zakona o komunalnim delatnostima, tj pomenutom odredbom dozvoljava samo javnim komunalnim preduzećima da sklapaju ugovore u poslovima koji se odnose na komunalne delatnosti.

Prva tačka dnevnog reda: **Razmatranje Predloga zakona o izmenama i dopunama Zakona o radnom vremenu posade vozila u drumskom prevozu i tahografima, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 za i jedan uzdržan), da predloži Narodnoj skupštini da prihvati Predlog zakona o izmenama i dopunama Zakona o radnom vremenu posade vozila u drumskom prevozu i tahografima, koji je podnela Vlada u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Druga tačka dnevnog reda: **Razmatranje Predloga zakona o dopuni Zakona o komunalnim delatnostima, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 za i jedan uzdržan), da predloži Narodnoj skupštini da prihvati Predlog zakona o dopuni Zakona o komunalnim delatnostima, koji je podnela Vlada u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

Treća tačka dnevnog reda: **Razmatranje Predloga zakona o izmenama i dopunama Zakona o postupku upisa u katastar nepokretnosti i vodova, koji je podnela Vlada**

Odbor je, u skladu sa članom 155. stav 2. Poslovnika Narodne skupštine, odlučio, većinom glasova (10 za i jedan uzdržan), da predloži Narodnoj skupštini da prihvati Predlog zakona o izmenama i dopunama Zakona o o postupku upisa u katastar nepokretnosti i vodova, koji je podnela Vlada u načelu.

Za izvestioca Odbora na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

Sednica je zaključena u 9.25 časova.

SEKRETAR ODBORA PREDSEDNIK ODBORA

Biljana Ilić Katarina Rakić